མི་རིགས་རང་སྐྱོང་ས་ཁུལ་ནས་རང་སྐྱོང་སྲོལ་ཡིག་དང་སྐད་ཡིག་ལས་དོན་སྲོལ་ཡིག་མ་བཟོས་པའི་སྔོན་དུ།སྐད་ཡིག་ལས་དོན་ལྷན་ཁང་ལ་སྐད་སྒྱུར་ཅུའུ་དང་ཡང་ན་ལོ་ཙཱ་ཅུའུ་ཟེར་གྱི་ཡོད།མི་རིགས་རང་སྐྱོང་ས་ཁུལ་གྱི་སྐད་ཡིག་ལས་དོན་སྲོལ་ཡིག་གཏན་དབབ་བྱས་པའི་རྗེས་སུ་ལས་ཁུངས་འདིའི་མིང་ཡང་སྐད་ཡིག་ལས་དོན་ལྷན་ཁང་ཞེས་པར་བསྒྱུར།བོད་རང་སྐྱོང་ལྗོངས་ཀྱི་བོད་སྐད་ཡིག་སྦྱོང་སྤྱོད་སྤེལ་གསུམ་གྱི་གཏན་འབེབས་ཀྱི་དོན་ཚན་༡༣པ་ཡི་ནང་དུ་༼རང་སྐྱོང་ལྗོངས་ཀྱི་རྫོང་རིམ་པ་ཡན་གྱི་མི་དམངས་སྲིད་གཞུང་གི་བོད་སྐད་ཡིག་ལས་དོན་སྡེ་ཚན་གྱིས་བོད་སྐད་ཡིག་སྦྱོང་སྤྱོད་ལ་ལྟ་སྐུལ་དོ་དམ་བྱ་རྒྱུར་ཤུགས་སྣོན་རྒྱག་དགོས་པ་དང་།༽ཞེས་བོད་སྐད་ཡིག་ལས་དོན་ལྷན་ཁང་གི་ངོ་བོ་དང་བྱེད་ནུས་ཁ་གསལ་བར་བརྗོད།དེས་ན།བོད་ཁུལ་གྱི་རྫོང་དང་ཁུལ་སོ་སོ་ན་ཡོད་པའི་བོད་སྐད་ཡིག་ལས་དོན་ལྷན་ཁང་ནི་ས་གནས་ཁྲིམས་སྲོལ་བཟོ་བའི་ལས་ཁུངས་ཤིག་མིན་པར།རང་སྐྱོང་ས་ཁུལ་གྱི་མི་དམངས་འཐུས་མི་ཚོགས་ཆེན་གྱིས་བཟོས་པའི་བོད་སྐད་ཡིག་འཛིན་སྐྱོང་སྐོར་གྱི་ས་གནས་ཁྲིམས་སྲོལ་དང་སྲིད་གཞུང་གིས་བཟོས་པའི་བོད་སྐད་ཡིག་གི་སྲོལ་ཡིག་ལག་བསྟར་གཏན་འབེབས་སོགས་ལག་བསྟར་བྱེད་པར་ལྟ་རྟོག་དང་སྐུལ་འདེད་བྱེད་པའི་ལས་ཁུངས་ཤིག་ཡིན།